  Виталий Пронин Мар сётоз округъёсы огазеяськон? Муниципал кылдытэтъёслэн вапумзы йылпумъяське — табере соосты вошто муниципал округъёс. Мар со сётоз? Воштӥськоз-а гуртоослэн улон-вылонзы? Та сярысь кенешим Тӧролэн но Правительстволэн администрацизы бордысь интыосысь аскивалтонъя ёзъёсын ужанъя управленилэн кивалтӥсеныз Вероника ЛЕКОМЦЕВАЕН. В. Лекомцева — Вероника Анатольевна, асьмеос дышемын ни: ёрослы быдэ вань гурт администрациос, соосын кивалто главаос, ужало специалистъёс. Гурт калык соос дӥне вазиське пӧртэм ужпумъёсын — вера шумпотонзэ но, куректонзэ но. Мар луоз табере? — Калык понна номыр уз воштӥськы. Кылсярысь, Алнаш ёросын 12 гурт администрация ке вал, табере Алнаш муниципал округлэн сомында ик ёзъёсыз луозы. Данакезлэн интыоссы но уз воштӥське. Соин ик кытчы калык пӧртэм ужпумъёсын вазиське вал, отчы ик мыныны быгатоз. Уз воштӥське гуртъёслэн гожъёссы. Адямилэн паспортаз гожтэмын ке вал, шуом, вордскиз Кез ёросысь Кузямувырын, озьы ик со кылёз. Законъя гуртын улӥсьёслэн льготаоссы вань — соос но кылёзы. Бен, поселениысь главалэн статусэз воштӥськоз. Татчыозь сое гурт поселениысь депутатъёс быръё ке вал, табере со муниципал служащий луоз. Юнматоз сое муниципал округлэн йырыз, солэн бурд улаз ик ужалоз. — Шаерысьтымы вань ёросъёсын округъёс кылдытэмын ни. Нош мукет улосъёс аскивалтон ёзъёслэсь ужамзэс выль сямен радъяны туж ик уг дырто кадь. — Зэмен но, Удмуртиын гинэ туннэ вань ёросъёсын муниципал округъёс кылдытэмын ай. Но мукет улосъёс но аскивалтон ёзъёслэсь ужзэс выль сямен радъянлэсь ӟеч палзэ адӟо. Озьы туэ 18 субъектъёсын 135 муниципал округъёс кылдыны кулэ — талы дась луэмзэс веразы Приморской, Ставропольской крайёс, Ямало-Ненецкой автономной округ, Амур, Архангельск, Курган, Мурманск, Киров улосъёс, Пермь край но мукетъёсыз. Интыосысь аскивалтон ёзъёслэсь ужзэс радъянэн герӟаськем 131 номеро федерал законэ воштонъёс пыртэмын 2018-тӥ арын, соку ик кылдӥз выль валан — муниципал округ. 2019-тӥ арын октябре ортчиз шаерысьтымы муниципал кылдытэтъёслэн 14-тӥ ӧтчамзы. Отын пыр-поч вераським, кыӵе пайдаез луоз муниципалитетъёсты округе огазеянлэн. Пермь крайысь делегация ас опытэнызы тодматӥз, угось соку отын кӧня ке округъёс кылдытэмын вал ни. — Озьыен, выль амалэ шуак-дуак ум потӥське? — Таӵе решение кутэмын, лад-лад малпаськыса, выль системалэсь умой палъёссэ лыдэ басьтыса. Одно лыдэ басьтэмын калыклэн мылкыдыз. Кылем ар ӵоже котькытын ик ортчылӥзы пӧртэм пумо пумиськылонъёс-кенешонъёс, люкаськылӥзы гуртысь сходъёс — вераськон мынӥз выль амалэ потон сярысь. Чузъяськылӥзы пӧртэм малпанъёс. Вал пумит кариськисьёс но. Реформа нырысь котьку шугъяськытэ, тросэзлы валантэм потэ но кышкатэ. — Нырысь ик мар возьмаськомы реформалэсь? — Калыклы сётӥськись юрттэтлэн ӟечлыкез вылӥынгес луыны кулэ — та валтӥсез. Туала главаослэн ныпъетсы туж секыт: быгатэ-а, уг-а — со ик юрист но, финансист но, психолог но, хозяйственник но луыны кулэ. Чурыт куронъёс пуктӥсько нацпроектъёсы но, грантъёс басьтон понна мукет проектъёсы но пыриськон понна. Уката одӥг мурт ик али администрацилэн йырыз но луэ, муниципал кылдытэтэн но кивалтэ, гурт поселениысь депутатъёслэн огазеяськонзылэн тӧроез но луэ. Табере оглюкетсэ ужзэ быдэсъялозы округын. Выль амалэ выжон озьы ик ужез ӝоггес радъяны юрттоз. Вералом коньдон ужпумъёсты ик. Муниципал кылдытэтэ котькӧня уксё мед лыктоз — али сое нырысь ик ёросысь депутатъёс, собере муниципал кылдытэтысь депутатъёс эскеро. Ӝеганъёс кылдо. Нош муниципал кылдытэтысь депутатъёс люкаськыны уг быгато ке? 2019-тӥ арын сӥзьыл вал сыӵе учыр: гурт поселенилы федерал бюджетысь коньдон висъяны чакламын вал. Но уксё берлань кошкиз, малы ке шуоно депутатъёс сессие люкаськыны, кенешыны, куара сётыны ӧз быгатэ. Туннэ гурт поселениосысь 10 процентэз депутат мандатъёс бушесь. Сыӵе но поселениос вань: 1-ез депутат кошкиз на ке, депутатъёслэн кенешсы кужымзэ ыштоз, сессиос уз ортчылэ, решениос уз кутӥськылэ. Таӵе учыръёс пусъемын ни Якшур-Бӧдья, Вавож но мукет ёросъёсын. Нош депутат интызэ пӧртэм мугъёсъя кельтыны быгатэ: улон интызэ воштэ, выль ужаз депутат луыны уг быгаты ни но мукет. — Гурт поселениосын депутатъёс воксё уз луэ-а? — Депутатъёс луозы на муниципал округъёсын гинэ — чакламъя 639 мандат люкылэмын луоз. Нош поселениосы ог 3 сюрс депутат уз бырйиськы ни, иське, коньдон шыръяськоз. Бен, депутатъёслы уждун уг тыриськы. Но быръёнъёсты буш кисыен уд ортчыты. Муниципалитетъёсы депутатъёсты 5 арлы 1 пол бырйиськом шуиськом ке но, ӵемысь озьы уг луы. Буш кылем мандатъёсты тырмытоно луэ. Шуом, 2019-тӥ арын буш интыосы выль депутатъёсты быръёнъёс ортчизы мартэ но, апреле но, сентябре но, ноябре но — оглом ватсаса 11 миллион манет висъямын вал. Аскивалтон ёзъёслэсь ужзэс выль сямен радъяса, коньдон шыръяськыны кулэ. Шуэмын: шыръям коньдон кылёз муниципалитетъёсы ик. Пусъёно на: муниципалитетъёслэн доходзы пӧртэм — одӥгъёсаз вань бадӟым предприятиос-огазеяськонъёс, соос чотын казнае уксё люкаське. Нош куд-огъёсызлэн бюджетъёссы начаресь. Округъёсын уксёез табере люкылыны капчигес луоз — кин тужгес кулэяське, солы ик нырысь висъяськоз. Бен, одно лыдэ басьтӥськоз улӥсьёслэн пӧртэм конкурсъёсы, проектъёсы пыриськемзы, кин тыршоз — со азинскоз. Но улон-вылонэз ӟечгес луыны кулэ округысь котькуд адямилэн. Куд-ог гуртъёсын, оло, 5-6 сяна улӥсез но ӧвӧл ни, озьы ке но соос сярысь но вунэтыны уг яра, соослэн но кулэяськонъёссы лыдэ басьтӥськозы. — Муниципал округъёсы быръёнъёс ортчозы туэ сентябре. Собере уж выль сямен радъяськоз ни? — Бен, сентябрьысен ёрос кенешъёсысь но гурт поселениосысь депутатъёслэн полномочиоссы йылпумъяськозы. Но гурт администрациос, гурт поселениослэн йыръёссы ужалозы на. Нырысь ик муниципал округлы йыр юнматоно луоз — депутатъёс сое быръёзы конкурсъя комиссиен дэмлам муртъёс пӧлысь. Собере выль быръем йыр депутатъёсты тодматоз округлэн выль структураеныз, дэмлалоз интыосысь ёзъёсы кивалтӥсьёсты... Вань та ужез йылпумъяны чакламын 2022-тӥ арын 1-тӥ кварталэ. Туала гурт администрациосысь одӥг ужась но вӧсь каремын уз луы — котькуд учыр нимаз чакламын луоз, тросэзлы выль кылдытэм ёзын инты сюроз. Малпасько, интыосысь туала главаослы но тросэзлы выль кылдытэм ёзэн — кытын ке со отдел, кытын ке управление — кивалтыны дэмламын луоз. Зэмзэ вераса, выль ужан амал сокем выль ӧвӧл. Мон интыысь аскивалтон ёзъёсын 1997-тӥ арысен ужасько. Нырысь Эгра ёросысь дышетонъя управлениен, собере егитъёсын ужанъя ёзэн, организационной ужпумъёсын выронъя ёзъёсын кивалтӥ. 2003-тӥ арозь гурт администрациос ёрос администрациослэн ёзъёсынызы лыдъяськизы. Туала гурт администрациослэн 303 кивалтӥсьёссы пӧлысь 5-ез тодо на со вакытъёсты. Соослы туж валамон луо матэктӥсь воштӥськонъёс, шуо: табере коть пӧртэм эскерись ёзъёсысь адямиосты пумитанлы-келянлы дырмес ум быдтэ. Соос тросгес ужалозы калык пӧлын, умой тодозы, кинлэн пиналыз вордскиз, кин сюан ортчытэ, нош кин шуг-секытэ вуэмын. Котькуд учыре дыраз юрттыны но, шуныт кылъёс вераны но вуозы. Элина Кумачёва  